AS คาดผลงานปีนี้โตกระโดด ลุยเปิดตัว 10 เกมใหม่ หลังหยุดอยู่บ้าน ดันยอดคนเล่นเกมพุ่ง
AS คาดผลงานปีนี้โตกระโดด ลุยเปิดตัว 10 เกมใหม่ หลังหยุดอยู่บ้าน ดันยอดคนเล่นเกมพุ่ง
AS คาดผลงานปีนี้โตกระโดด ลุยเปิดตัว 10 เกมใหม่ หลังหยุดอยู่บ้าน ดันยอดคนเล่นเกมพุ่ง
27 เม.ย. 2563

บริษัท เอเชียซอฟท์ คอร์ปอเรชั่น จำกัด (มหาชน) หรือ AS ระบุว่า บริษัทมีความมั่นใจว่าผลการดำเนินงานในปีนี้จะดีที่สุดในรอบหลายปีที่ผ่านมา จากแผนการเปิดให้บริการเกมใหม่ 10 เกม แบ่งเป็น พีซี 4 เกม และมือถือ 6 เกม ขณะที่สถานการณ์การแพร่ระบาดของไวรัสโควิด-19 ส่งผลให้บางประเทศดำเนินมาตรการล็อกดาวน์เพื่อป้องกันการแพร่ระบาดนั้น กลับทำให้เกมออนไลน์ ซึ่งเป็นอีกหนึ่งความบันเทิงที่ทุกคนสามารถเข้าถึงได้นั้นมีแนวโน้มที่ดี โดยผลประกอบการของบริษัทเติบโตขึ้นในทุกประเทศ ทำให้มั่นใจว่าจะดำเนินธุรกิจจนสามารถล้างการขาดทุนสะสมที่เหลือ และสามารถจ่ายเงินปันผลได้ในปี 64
ทั้งนี้ สถานการณ์การล็อกดาวน์ในบางประเทศ ได้ส่งผลกระทบต่อผู้ประกอบการส่วนใหญ่ แต่ด้วยการเตรียมความพร้อมล่วงหน้า ทำให้เอเชียซอฟท์ฯ ทุกประเทศสามารถดำเนินกิจการ ในรูปแบบ Work From Home ได้อย่างต่อเนื่องแทบไม่ต่างจากการทำงานในภาวะปกติ  และยังเป็นโอกาสของบริษัทในการเติบโตขึ้น ทั้งในส่วนของรายได้และจำนวนผู้เล่น
โดยเห็นชัดเจนจากความสำเร็จของเกม MU Online ที่เปิดให้บริการอย่างเป็นทางการใน 5 ประเทศ ครอบคลุมภูมิภาคเอเชียตะวันออกเฉียงใต้ เมื่อวันที่ 26 มี.ค.ที่ผ่านมา  หลังจากนั้นเพียง 2 สัปดาห์ ทีมงานได้มีการเปิดเซิร์ฟเวอร์ใหม่เพิ่ม และยังคงมีการเปิดเพิ่มเรื่อย ๆ เพื่อรองรับจำนวนผู้เล่นที่เข้ามาอย่างล้นหลาม สามารถสร้างรายได้สูงกว่าที่ตั้งเป้าไว้ถึงมากกว่า 50%
นอกจากนี้ สำหรับทุกเกมที่เปิดให้บริการอยู่ ทีมงานในทุกประเทศได้ร่วมผลักดันในทุกด้านอย่างเต็มที่ ไม่ว่าจะเป็นด้านการตลาด, การอัพเดทเนื้อหาในเกม รวมถึงกิจกรรมต่าง ๆ ให้กับผู้เล่นได้สนุกสนานมากยิ่งขึ้น
สำหรับการประชุมสามัญผู้ถือหุ้นประจำปี 2563 เมื่อวันที่ 23 เม.ย.นั้น มีประเด็นสำคัญโดยได้มีการเสนอวาระขออนุมัติปรับโครงสร้างทางการเงินด้วยการลดทุนจดทะเบียนจำนวน 256,173,135 บาท โดยการลดมูลค่าหุ้นที่ตราไว้จากหุ้นละ 1.00 บาท เป็น หุ้นละ 0.50 บาท ซึ่งในที่ประชุมมีมติอนุมัติการลดทุนดังกล่าว ทำให้บริษัทมียอดขาดทุนสะสมลดลงคงเหลือ 51 ล้านบาท และสัดส่วนผู้ถือหุ้นกลายเป็น 62% ต่อทุนที่ชำระแล้ว ส่งผลให้ AS จะสามารถหลุดจากเครื่องหมาย “C” (Caution) ภายในเดือนมิ.ย.63